《登黄榆岭》
明代·王云凤

厚坤忽拥太行脊，上倚青天才一尺。地凝馀滓荡水痕，我忆乾坤始开辟。

谁镌万朵玉芙蓉，苍壁丹崖太古色。雄根西与昆崙连，爽气东堪泰岳敌。

上有夭矫之寒松，下有碨磊之怪石。瀑布直下三千丈，长虹偃蹇明珠掷。

万壑晴看云气流，六月时有冰花积。幽龙往往涧底眠，一泓不动玻瓈碧。

层峦回岫咫尺间，恍惚龙行失南北。仰窥嵰崄心骨惊，俯瞰谽谺毛发立。

马蹄局蹐不敢驰，耸耳长鸣如有识。左右应接且徐步，一一异态看殊斁。

嗟我平生爱肥遁，利名不治烟霞癖。见此喜极颠倒吟，安得长风驾两腋。

摩挲绝顶纵双眸，一睹方圆天地窄。砧岩欲讨幽人居，白鹤时见飞来只。

何日买田耕紫烟，閒看云霞朝复夕。

作者简介：（1465—1517）明山西和顺人，字应韶，号虎谷。成化二十年进士。授礼部主事。劾太监李广，下狱，降知州。后升陕西提学佥事，历副使、按察使，召为国子祭酒，以右佥都御史巡抚宣府。与王琼、乔宇同科中进士，号称河东三凤。